Praem Minista, Charlot Salwai, hemi visitim progres blong konstraksen blong ol niu building blong Malapoa College long wednesde namba 13 septemba.
Mr Salwai i talem se long ambassada blong China, Lui Quan mo kampani blong China we hemi buuildim ol haus ia se hemi hapi long progres blong wok. Hemi talem se praeoriti blong gavman, hemi still edukesen yet. Mr Salwai i talem se evri yia gavman, hemi spendem 25% blong budget blong hem long edukesen. Praem Minista Salwai i talem se hemi biliv strong se taem we ol pikinini blong Vanuatu, oli kasem gudfala edukesen bae olgeta yet, oli save developem kantri blong olgeta wetem ol save we oli kat.
Hemi talem se tede Vanuatu, hemi nidim moa enginia mo ol nara sekta olsem ol saentist mo hemi hop se wetem ol niu building ia, bae kantri i save moa pikinini blong hem we bae oli kualifae long ol nara sekta we hemi no kat ol kualifae pipol blong hem long hem yet.
Praem Minista i talem se hem yet taem we hemi bin minista blong edukesen, hemi kamap wetem polisi blong fri akses long edukesen from we hemi biliv strong long edukesen.
Ambassada Liu Quan i talem se China i redi blong helpem ol pikinini blong Vanuatu blong go skul long saed blong enginia. Hemi talem se ikat sam studen we oli kamaut long Malapoa College, oli stap stadi finis long China mo oli kamap wetem ol gud risal long stadi blong olgeta.
Bigman blong China ia, hemi talem se China, hemi kat ol enginia bitim ol nara kantri long wol tede. Hemi talem se bifo yumi stap harem Amsterdam from brij blong hem be tede, hemi kam nating komperem long ol lonfala mo bigfala brij we China, hemi kat.
Kampani we hemi stap bildim ol niu hauns ia, hemi talem se taem wok i finis, bae ol niu building ia, oli save karem wan total blong 800 studen wan taem. Oli ting ting blong finisim wok long manis julae long nekis yia.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn